L-UE dalwaqt ser ikollha fis-seħħ regoli ġodda biex ittejjeb il-mod kif joperaw pjattaformi ta' finanzjament kollettiv. L-inizjattiva hija parti mill-unjoni tas-swieq kapitali li għandha l-għan li tipprovdi aċċess aktar faċli għal sorsi ġodda ta' finanzjament. Il-presidenza Finlandiża tal-Kunsill u l-Parlament Ewropew laħqu qbil politiku dwar qafas ġdid li jagħmilha aktar faċli li pjattaformi ta' finanzjament kollettiv jipprovdu s-servizzi tagħhom madwar l-UE. Wara l-finalizzazzjoni tal-ħidma teknika, il-qbil ser jiġi ppreżentat għall-approvazzjoni tal-ambaxxaturi għall-UE. Ir-regoli l-ġodda ser ineħħu l-ostakli biex dawn il-pjattaformi joperaw minn naħa għal oħra tal-fruntieri billi jarmonizzaw ir-rekwiżiti minimi meta joperaw fis-suq domestiku tagħhom u f'pajjiżi oħra tal-UE. Huma ser iżidu wkoll iċ-ċertezza legali permezz ta' regoli komuni ta' protezzjoni għall-investituri. Il-finanzjament kollettiv huwa forma alternattiva emerġenti ta' finanzjament li jgħaqqad, tipikament permezz tal-Internet, lil dawk li jistgħu jagħtu, isellfu jew jinvestu l-flus direttament ma' dawk li jeħtieġu l-finanzjament għal proġett speċifiku. Għal negozji ġodda u SMEs oħra, is-self bankarju ħafna drabi jkun għoli jew diffiċli jkollhom aċċess għalih minħabba n-nuqqas ta' storja kreditizja jew nuqqas ta' kollateral tanġibbli. Il-finanzjament kollettiv jista' jkun sors sostitut utli ta' finanzjament, b'mod partikolari fl-istadji bikrija ta' negozju. Ir-regoli l-ġodda kif maqbula mill-Presidenza u l-Parlament ser ikopru l-kampanji ta' finanzjament kollettiv sa EUR 5 miljun fuq perjodu ta' 12-il xahar. Operazzjonijiet akbar ser jiġu rregolati mill-MiFID u r-regolament dwar il-prospett. Finanzjament kollettiv ibbażat fuq premji u donazzjonijiet ma jaqax fil-kamp ta' applikazzjoni tal-proposta. Ir-regoli maqbula jipprovdu livell għoli ta' protezzjoni għall-investituri, filwaqt li jittieħed kont tal-ispejjeż ta' konformità għall-fornituri. It-test jistabbilixxi rekwiżiti komuni ta' prudenza, informazzjoni u trasparenza. Jinkludi wkoll rekwiżiti speċifiċi għal investituri mhux sofistikati. Fl-istess waqt, ir-regoli għan-negozji ta' finanzjament kollettiv tal-UE ser jitfasslu skont jekk dawn jipprovdux il-finanzjament tagħhom fil-forma ta' self jew investiment (permezz ta' ishma u bonds maħruġa mill-kumpanija li tiġbor fondi). Il-qafas jiddefinixxi regoli komuni ta' awtorizzazzjoni u superviżjoni għall-awtoritajiet kompetenti nazzjonali. L-Awtorità Ewropea tat-Titoli u s-Swieq (ESMA) ser ikollha rwol imsaħħaħ biex tiffaċilita l-koordinazzjoni u l-kooperazzjoni, permezz ta' mekkaniżmu vinkolanti għall-medjazzjoni tat-tilwim u l-iżvilupp ta' standards tekniċi. Passi li jmiss: Wara l-finalizzazzjoni teknika, it-test ser jiġi ppreżentat lill-ambaxxaturi għall-UE għall-approvazzjoni bil-ħsieb li jintlaħaq qbil fil-forma ta' pożizzjoni tal-Kunsill (innegozjata minn qabel) fl-ewwel qari. Imbagħad ser issirlu reviżjoni mill-ġuristi-lingwisti. Il-Parlament u l-Kunsill ser jiġu mistiedna jadottaw ir-regolament propost skont l-Artikolu 294(7) TFUE (sikwit imsejjaħ "qbil bikri fit-tieni qari").